作者:權德輿
標題:奉和李相公早朝於中書候傳點偶書所懷奉呈門下相公中書相公
內容:五更鐘漏歇，千門扃鑰開。紫宸殘月下，黃道曉光來。辨色趨中禁，分班列上臺。祥煙初繚繞，威鳳正裴回。斧藻歸全德，輪轅適眾材。化成風偃草，道合鼎調梅。渥命隨三接，皇恩暢九垓。嘉言造膝去，喜氣沃心回。東閣延多士，南山賦有臺。陽春那敢和，空此詠康哉。